KIRJALLINEN KYSYMYS E-2901/01 esittäjä(t): Bart Staes (Verts/ALE) komissiolle. Euroopan komission harjoittama (kieli)syrjintä.



Virallinen lehti nro 134 E , 06/06/2002 s. 0141 - 0142



KIRJALLINEN KYSYMYS E-2901/01 esittäjä(t): Bart Staes (Verts/ALE) komissiolle (22. lokakuuta 2001) Aihe: Euroopan komission harjoittama (kieli)syrjintä Vastauksessaan kysymykseen E-0779/01(1) komissio viittaa äidinkielivaatimuksen syrjivään luonteeseen, kun on kyse toimen täyttämisestä. Komission jäsenen Loyola de Palacion mukaan äidinkielikriteeriä voidaan pitää syrjivänä ja vastoin työntekijöiden vapaata liikkuvuutta yhteisössä koskevia sääntöjä. Aiemmin myös Belgian liittovaltion ministeri Laurette Onkelinx oli myöntänyt, että avaamalla virkoja englantia äidinkielenään puhuville jätetään noudattamatta syrjimättömyyden ja työntekijöiden vapaata liikkuvuutta koskevaa periaatetta. Belgian liittovaltion hallinnossa täytettävien toimien osalta hän viittaa työehtosopimukseen numero 38, Vandezande-asetukseen ja työnantajien ja työntekijöiden välisiä sosiaalisia suhteita koskevaan Belgian ranskankielisen yhteisön asetukseen. Euroopan komission Tacis-ohjelma hakee tiedotuskeskuksensa palvelukseen englantia äidinkielenään puhuvaa henkilöä. Tämä toimintatapa on räikeässä ristiriidassa ihmisoikeuksien yleismaailmallisessa julistuksessa ja Kansainvälisen työjärjestön syrjintää koskevassa yleissopimuksessa vahvistetun syrjimättömyyden periaatteen kanssa sekä vastoin työehtosopimuksessa numero 38, Vandezande-asetuksessa ja työnantajien ja työntekijöiden välisiä sosiaalisia suhteita koskevassa Belgian ranskankielisen yhteisön asetuksessa annettuja määräyksiä toimien täyttämisestä Belgian liittovaltion hallinnossa. Myöntääkö komissio, että edellä mainittu rekrytointimenettely on räikeässä ristiriidassa syrjimättömyyden periaatteen kanssa ja siten työntekijöiden vapaata liikkuvuutta koskevien yhteisön sääntöjen vastainen, kuten vastauksessa kysymykseen E-0779/01 todettiin? Jos vastaus on myönteinen, mihin (oikeudellisiin) toimiin komissio aikoo ryhtyä edellä mainitun ihmisoikeuksien yleismaailmallisessa julistuksessa ja Kansainvälisen työjärjestön syrjintää koskevassa yleissopimuksessa vahvistetun syrjimättömyyden periaatteen sekä työehtosopimuksessa numero 38, Vandezande-asetuksessa ja työnantajien ja työntekijöiden välisiä sosiaalisia suhteita koskevassa Belgian ranskankielisen yhteisön asetuksessa toimien täyttämistä Belgian liittovaltion hallinnossa koskevien määräysten rikkomisen johdosta? Jos vastaus on kielteinen, miten komissio perustelee sen, että hakiessaan tiedottajaa Tacis-ohjelmansa palvelukseen se rikkoo syrjimättömyyden periaatetta ja työntekijöiden vapaata liikkuvuutta koskevaa lainsäädäntöä? (1) EYVL C 235 E, 21.8.2001, s. 245. Günter Verheugenin komission puolesta antamayhteinen vastauskirjallisiin kysymyksiin E-2901/01 ja E-2944/01 (3. joulukuuta 2001) Parlamentin jäsenen tarkoittaman ilmoituksen on julkaissut East West Consulting -yhtiön johtama Phare- ja Tacis-ohjelmaan liittyvien laajentumisasioiden tiedotuskeskus. Ilmoituksessa viitataan todellakin englantia äidinkielenään puhuvan henkilön palkkaamiseen. Komissio myöntää, että kyseinen sanamuoto on epäasianmukainen. Ilmoituksen avulla pyrittiin yksinkertaisesti löytämään englanninkielentaitoinen ja vastaavasti englanninkielisten kirjallisten ja suullisten hakemusten käsittelyyn pystyvä henkilö, koska hakemuksia ei ollut voitu käsitellä siihen mennessä riittävän nopeasti niiden suuren lukumäärän vuoksi. Kyseinen sanamuodoltaan ilmeisen syrjivä ilmoitus olisi pitänyt muotoilla tarkemmin, jotta siitä olisi käynyt ilmi, että täytettävän viran luonne edellyttää tietyn kielen hyvää hallintaa. Tällaisessa tapauksessa sellainen vaatimus ei ole syrjivä, kuten komissio korostaa kirjalliseen kysymykseen E-0779/01 antamassaan vastauksessa. Palvelukseen ottaminen oli joka tapauksessa avointa ja tapahtui ehdokkaiden haastattelujen pohjalta. Ehdokkaiden joukossa oli monia englanninkielentaitoisia henkilöitä, joiden äidinkieli ei ollut englanti. Valitun henkilön äidinkieli on englanti, mutta hänellä on sen lisäksi monia muita, muun muassa kielellisiä valmiuksia; hän hallitsee erittäin hyvin myös Euroopan unionin erään toisen virallisen kielen. Komissio on ilmoittanut East West Consulting -yhtiölle ilmoituksen sanamuodon epäasianmukaisuudesta ja kehottanut yhtiötä huolehtimaan siitä, ettei kyseinen virhe toistu tulevaisuudessa.